 NA FARHIYA HUSSEIN MPISHI kutoka Kaunti ya Mombasa amevunja rekodi baada ya kupika kwa muda wa saa tisini (90) na dakika 15. Bi Maliha Mohammed, atakapoidhinishwa na Rekodi ya Dunia ya Guinness, atakuwa ndiye mpishi aliyepika nyumbani kwa saa nyingi zaidi, rekodi ambayo Mmarekani Rickey Lumpkin wa jimbo la California aliweka mnamo Desemba 2018 alipopika kwa saa 68, dakika 30 na sekunde moja. Ni muda ambao Bi Mohammed alivuka siku ya Jumatatu baada ya kutumia saa 68, dakika 30 na sekunde mbili kupika. Kufikia Jumanne mwendo wa saa kumi na mbili asubuhi, alikuwa amefikia lengo lake la kupika kwa siku nne mfululizo lakini akaendelea, akilenga kupika kwa saa tano zaidi. “Ninashukuru sana kwa uungwaji mkono ambao Wakenya wamenionyesha kwa siku nne za upishi. Hii imekuwa ndoto yangu tangu nikiwa mtoto. Ninataka kuwasihi watu wakumbuke kila wakati kufanya bora. Unachopanda sasa hivi ndicho utakachokivuna baadaye,” alisema Bi Mohammed. Mpishi huyo aliongeza kuwa alitaka kubadilisha dhana ya kuwa Wakenya wanajulikana kuwa wanariadha wa mbio za marathon lakini hawajapewa mataji chini ya Rekodi ya Dunia ya Guinness. Katika siku hizo nne, aliandaa milo zaidi ya 100, vikiwemo vyakula vya Kiswahili kama vile biriyani ya kuku, biriyani ya nyama, kuku masala, na bhajia, miongoni mwa mapochopocho mengine. Chakula hicho kiligawiwa kwa familia za mitaani na vituo mbalimbali vya watoto mayatima. Bi Mohammed ambaye anatoka pwani anaeleza kwamba aliingiwa na uraibu wa kupika akiwa na umri mdogo wa miaka 10 chini ya ulezi wa nyanyake. Mafundisho ya nyanyake yakawa msingi ambao Bi Mohammed alitumia kujenga himaya yake ya upishi, na akaanza kuandaa vyakula vya kupendeza ambavyo vilifurahisha familia na marafiki. Bi Mohammed anasema alifanya majaribio yake ya upishi mnamo Mei na Juni, ambayo yalimtayarisha kwa kiasi kikubwa kukabiliana na changamoto hiyo. “Mwezi wa Mei, nilipika kwa saa 45. Hiki kilikuwa kipindi changu cha kwanza cha mazoezi ambapo nilitayarisha vyakula 54. Ni kupitia majaribio hayo ambapo nilijenga timu yangu na kufahamu uwezo na udhaifu wao. Haikuwa rahisi, lakini ikiwa mimi huzingatia jambo fulani, huwa sipendi kukata tamaa hadi nifanikishe,” alisema Bi Mohammed. Bi Mohammed anabainisha kuwa pilau ndicho chakula cha kwanza alichojifunza kupika. Agosti 2019, alipika kwa saa 75 katika Hoteli ya Kenya Bay baada ya kampuni ya Pwani Oil kumpa ufadhili. Hata hivyo, mwezi Septemba mwaka huo huo, mpishi wa Kihindi, Bi Lata Tondon, alivunja rekodi ya Bi Mohamed baada ya kumaliza kupika kwa saa 87 na dakika 45, lakini baadaye akapitwa na mpishi wa Nigeria Bi Hilda Baci, ambaye alipika kwa saa 100. Mnamo Novemba 15, 2023, Bi Mohammed atakuwa akishindania taji la ‘Longest Cooking Marathon’ kama mtu binafsi. Anajiandaa kuvunja rekodi ya saa 100 iliyowekwa na mpishi wa Nigeria Hilda Baci mwezi Mei. Bi Baci alithibitishwa kuwa mshikilizi mpya wa rekodi ya dunia kwa upishi katika Rekodi ya Dunia ya Guinness (GWR) miezi michache iliyopita. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  